કોંગ્રેસના મોવડીઓ ભલે ગમે તેટલા દાવાઓ કરતા હોય, પરંતુ મધ્યપ્રદેશ કોંગ્રેસની આંતરિક જૂથબંધીનો હજુ અંત આવ્યો નથી અને નજીકના ભવિષ્યમાં અંત આવવાની શક્યતા પણ નથી. રાજ્યના દિગ્ગજ નેતા દિગ્વિજયસિંહ દિલ્હીના કોંગ્રેસ દરબારમાં પણ એટલું જ વજન ધરાવે છે. તેમણે હમણાં જ ૩૩૦૦ કિલોમીટરની નર્મદા પરિક્રમા પૂર્ણ કરી છે. આ પરિક્રમાને કારણે તેઓ ઘણા સમયથી રાજકીય પ્રવૃત્તિથી અલિપ્ત જણાતા હતા, પરંતુ હવે તેઓ ફરી મેદાનમાં આવી ગયા છે અને પક્ષમાં પોતાની ભૂમિકા ભજવવા માટે સજ્જ છે. અલબત્ત, તેમની નર્મદા પરિક્રમા પૂર્ણ થતાં સુધીમાં કોંગ્રેસના સુકાની બદલાઈ ગયા છે અને હવે રાહુલ ગાંધી કોંગ્રેસ પ્રમુખ છે. દિગ્વિજયસિંહ એક સમયે રાહુલના સલાહકાર હતા અને રાહુલ તેમની દરેક વાત માનતા હતા. કમસે કમ તેમણે એવી છાપ ઊભી કરી હતી. હવે નવા માહોલમાં એવો પ્રશ્ન પૂછાય છે કે મધ્યપ્રદેશ કોંગ્રેસના આંતરિક સંઘર્ષમાં દિગ્વિજયસિંહ શું કરશે? તેઓ રાજકારણના જૂના ખેલાડી છે. જ્યોતિરાદિત્યને મુખ્યપ્રધાનપદના કોંગ્રેસના ઉમેદવાર તરીકે તેઓ સ્વીકાર નહીં કરે એવું માનવામાં આવે છે. દિગ્વિજયસિંહ ખુદ એ પદ માટેના દાવેદાર છે અને બીજા દિગ્ગજ નેતા કમલનાથ પણ રાજ્યના મુખ્યપ્રધાન બનવા ઇચ્છે છે. તેમને હવે પ્રદેશ કોંગ્રેસના પ્રમુખ બનાવાયા છે એટલે સિંધિયાનું સમર્થન કરવાની વાત કરે છે, પરંતુ જો દિગ્વિજય અને કમલનાથની જોડી હાથ મિલાવશે તો સિંધિયાને મુખ્યપ્રધાનપદના ઉમેદવાર બનાવવાનું રાહુલ માટે સરળ નહીં હોય. કોંગ્રેસના આ આંતરિક સંઘર્ષને કારણે જ મુખ્યપ્રધાન શિવરાજસિંહ ચૌહાણને એવું લાગે છે કે રાજ્યમાં ભાજપ ચોથી વખત વિજય મેળવશે!